Своеасаблівым сугуччам да “Гранатавага саду” стаўся дэбют албанскага аўтара Генціана Кочы “І дзень пачынаецца”, які прагучаў у конкурсе маладога кіно. Напружанасць дзеяння, жорсткія рэаліі, амаль адсутнасць дыялогаў — і ў рэжысёра атрымалася стварыць моцную сацыяльную драму. На працягу 85 хвілін гледачы сочаць за пакутамі маці-адзіночкі Леты, якая, аказаўшыся без даху над галавой, вымушана вышукваць шляхі, каб забяспечыць свайму сыну і сабе ўмовы для існавання. Лета даглядае за старой Сафіяй, якая моцна хварэе, і знаходзіцца на парозе смерці. Аднак у адрозненне ад поўнага паветра і “чэхаўскай” атмасферы “Гранатавага саду”, “Дзень пачынаецца” зацяты ў рамкі неарэалістычнай драмы, што паступова трансфармуецца ў трылер. Напрыканцы напружанне ў фільме дасягае такой мяжы, што высядзець у крэсле літаральна немагчыма — адлюстраванне страху Леты згубіць дом і працу даходзіць да крайняй кропкі. Сацыяльная драма Генціана Кочы эмігрыруе амаль у фільм жахаў. І варта адзначыць несумненную заслугу ў стварэнні атмасферы выканаўцы галоўнай ролі — актрысы Арнэлі Капітані, якая амаль без слоў перадае адчай, жах і загнанасць гераіні.